S-3/2010

Mál þetta, sem dómtekið var 9. júní 2010, er höfðað með tveimur ákæruskjölum lögreglustjórans á Eskifirði. Annars vegar ákæru 18. desember 2009 þar sem mál var höfðað gegn ákærða K-kk-þgf K-kk-þgf, [kt.], Hlíðartúni 8, Höfn í Hornafirði og öðrum manni. Var þáttur þess síðarnefnda skilinn frá málinu 21. maí sl. og er hér aðeins til meðferðar þáttur ákærða K-kk-ef. Í öðru lagi er málið höfðað með ákæruskjali dags. 29. desember 2009. Verður nú gerð grein fyrir ákæruskjölum í tímaröð og að því marki sem þau varða ákærða K-kk-þf K-kk-þf.

Í ákæru dagsettri 18. desember 2009 eru ákærði og G-kk-nf H-kk-nf V-kk-nf, ákærðir „fyrir eftirtalin hegningarlagabrot framin á Höfn á árinu 2009:

I.

Fyrir þjófnað, mánudaginn 10. ágúst, með því að hafa stolið rafgeymi af tegundinni Tenda, SB14A-A2, að áætluðu verðmæti kr. 11.504 úr fjórhjólinu PE-F58, sem var í eigu Fjöruferða ehf., [kt.], þar sem það stóð við Hafnarbraut 30.

II.

Fyrir þjófnað, þriðjudaginn 11. ágúst, með því að hafa stolið 116,5 kílóum af frosnu kjötmeti, samtals að verðmæti kr. 235.376, úr ólæstum frystigámi sem staðsettur var við Víkurbraut 2 og einnig stolið nokkrum pokum af einnota drykkjarumbúðum, samtals að verðmæti kr. 8.244, sem legið höfðu nálægt gámnum, en hvorutveggja var í eigu Veitingahússins Víkurinnar ehf., [kt.].

III.

Gegn ákærða K-kk-þgf, fyrir þjófnað, á tímabilinu 8. til 17. ágúst, með því að hafa stolið tveimur rafgeymum af tegundunum Superior og GSYUSA, að áætluðu verðmæti kr. 19.000, hvor geymir, úr fjórhjólunum SF-453 og óskráðu fjórhjóli af tegundinni Kawasaki 300, sem voru í eigu Þ-kk-ef O-kk-ef, [kt.], þar sem þau stóðu á lóð Vegagerðar ríkisins, Víkurbraut 3.

[...]

IV.

[...].

V.

Gegn ákærða K-kk-þgf, fyrir þjófnað, þriðjudaginn 18. ágúst, með því að hafa brotist inn í dráttarvélina TP-R76, í eigu Skinneyjar-Þinganess hf., [kt.], þar sem hún stóð við frystihús fyrirtækisins, með því að brjóta rúðu í vinstri hurð og stolið þaðan útvarpstæki með innbyggðum geislaspilara af tegundinni Clarion DXZ368RPM, að áætluðu verðmæti kr. 27.500.

VI.

[...]“

Í ákæruskjali eru brot ákærða K-kk-ef talin varða við 244. gr. almennra hegningarlaga nr. 19/1940 og þess krafist að hann verði dæmdur til refsingar og greiðslu alls sakarkostnaðar.

Í ákæruskjali dags. 29. desember 2009 er ákærði K-kk-nf ákærður „fyrir þjófnað í Reykjavík fimmtudaginn 24. september 2009, með því að hafa stolið sambyggðu bílútvarps- og DVD tæki að verðmæti um kr. 90.000, úr verslun N1, að Bíldshöfða 9, með því að stinga tækinu inn á sig og ganga út úr versluninni.“

Er þetta í ákæru talið varða við 244. gr. almennra hegningarlaga nr. 19/1940 og þess krafist að ákærði verði dæmdur til refsingar og til greiðslu alls sakarkostnaðar.

Ákærði kom fyrir dóminn og játaði skýlaust brot sín, eins og þeim er lýst í ofangreindum ákæruskjölum. Var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds og verjandi ákærða höfðu tjáð sig stuttlega um lagaatriði og ákvörðun viðurlaga. Með játningu ákærða, sem fær fulla stoð í gögnum málsins, telst sannað að ákærði hafi gerst sekur um þau brot sem lýst er í ákæruskjölum og sem þar eru rétt heimfærð til refsiákvæða.

Samkvæmt sakavottorði ákærða hefur hann nokkurn sakarferil. Ákærði hefur í þrígang frá árinu 2000 fengið sektarrefsingu fyrir fíkniefnalagabrot, nú síðast 10. apríl 2008. Ákærði var þann 16. mars 2001 dæmdur í 30 daga fangelsi skilorðsbundið til tveggja ára fyrir þjófnað og tilraun til þjófnaðar með því að hafa í félagi við annan mann brotist í fjórgang inn í nánar tilgreind fyrirtæki og fyrir tilraun til innbrots í það fimmta. Þann 28. júní 2002 var ákærði dæmdur 45 daga fangelsi skilorðsbundið til tveggja ára fyrir þjófnað með því að hafa í félagi við annan mann brotist inn í bifreið. Var um skilorðsrof dómsins frá árinu 2001 að ræða og refsing ákveðin í samræmi við það. Ákærði stóðs skilorð síðastnefnds dóms. Ákærði var 21. maí 2007 dæmdur fyrir fjárdrátt að fjárhæð 5.284 krónur, framinn á tímabilinu 4. til 23. nóvember 2004 er ákærði var starfsmaður í verslun, og var dæmdur til greiðslu 40.000 króna í sekt. Þá hlaut ákærði sektarrefsingu og sætti sviptingu ökuréttar í sex mánuði 30. október 2008 vegna umferðarlagabrots. Þá var ákærði dæmdur 25. febrúar 2009 í tveggja mánaða fangelsi skilorðsbundið í þrjú ár fyrir þjófnað með því að hafa í félagi við tvo aðra menn brotist inn í fyrirtæki og stolið þaðan munum að umtalsverðu verðmæti. Þá var ákærði dæmdur 4. desember sama ár fyrir brot gegn lögum um ávana- og fíkniefni, auk brots gegn valdstjórninni með því að ráðast að lögregluþjóni við skyldustörf. Í síðastnefndum dómi var refsing ákærða samkvæmt dómi 25. febrúar 2009 tekin upp og dæmd með og ákærða gerð fjögurra mánaða fangelsisrefsing, sem skilorðsbundin var til þriggja ára.

Þau brot sem ákærði er nú sakfelldur fyrir eru framin fyrir uppkvaðningu síðastnefnds dóms. Þar sem sá dómur var skilorðsbundinn ber í samræmi við 60. gr. almennra hegningarlaga að taka upp þá refsingu, bæta við hana og mæla fyrir um refsingu í einu lagi í samræmi við ákvæði 78. og 77. gr. sömu laga. Er því með þessum dómi dæmd upp sú skilorðsbundna fangelsisrefsing sem ákærða var gerð með dómi 4, desember 2009, en í þeim dómi var dæmd upp skilorðsbundin fangelsisrefsing dóms frá 25. febrúar 2009. Það athugast að síðastgreint atriði er ekki rétt tilgreint á sakavottorði ákærða.

Ákærði er nú sakfelldur fyrir fimm þjófnaðarbrot, þar af tvö í félagi við annan mann, og er slíkt til refsiþyngingar, sbr. 2. mgr. 70. gr. almennra hegningarlaga. Er áætlað samanlagt verðmæti þýfisins ríflega 400.000 krónur. Þá liggur fyrir að ákærði hefur þrívegis áður hlotið dóm fyrir þjófnaðarbrot og einu sinni fyrir fjárdrátt. Var síðasti dómur hans fyrir þjófnað 25. febrúar 2009 þar sem verðmæti þýfisins var áætlað yfir ein milljón króna. Hafa allir þessir fyrri dómar ítrekunaráhrif, sbr. 255. gr. laga nr. 19/1940, sbr. 1., sbr. 3. mgr. 71. gr. sömu laga.

Eins og fyrr er um getið ber í samræmi við 60. gr. laga nr. 19/1940 að taka upp skilorðsbundna refsingu, sem ákærða var gerð með dómi 4. desember 2009 og dæma hana með nú. Að þessu gættu og með vísan til sakarferils ákærða, ítrekunaráhrifa sem fyrr er gerð grein fyrir, sem og eðlis og fjölda þeirra brota sem ákærði er nú sakfelldur fyrir og að gættum ákvæðum 78. gr. sbr. 77. gr. laga nr. 19/1940 þykir refsing ákærða nú hæfilega ákveðin fangelsi í 8 mánuði og eru engin tilefni til að skilorðsbinda þá refsingu.

Ákærði verður dæmdur til greiðslu sakarkostnaðar að fjárhæð 179.691 króna sem er þóknun skipaðs verjanda hans, P-kk-ef K-kk-ef hdl., sem þykir hæfilega ákveðin að meðtöldum virðisaukaskatti 125.500 krónur, ferðakostnaður verjandans að fjáræð 45.441 króna og dagpeningar verjandans að fjárhæð 8.750 krónur.

Dómur þessi er kveðinn upp af H-kk-þgf B-kk-þgf dómstjóra í dómsal Héraðsdóms Austurlands að Lyngási 15, Egilsstöðum, klukkan 15:10 mánudaginn 28. júní 2010.

Dómsorð:

Ákærði, K-kk-nf K-kk-nf, sæti fangelsi í átta mánuði.

Ákærði greiði sakarkostnað að fjárhæð 179.691 króna, sem er þóknun skipaðs verjanda hans, P-kk-ef K-kk-ef hdl. sem þykir hæfilega ákveðin 125.500 krónur og aksturskostnaður og dagpeningar verjandans samtals að fjárhæð 54.191 króna.

H-kk-nf B-kk-nf